מועצת השלום

מועצת השלום לעזה (באנגלית: Board of Peace, ובקיצור: BoP; בערבית: مجلس السلام, בתעתיק חופשי: מג'לס א-סלאם) היא גוף מעבר בין-לאומי שקיבל מנדט מהחלטה 2803 של מועצת הביטחון של האו"ם מנובמבר 2025 לתמוך בניהול, בשיקום ובהתאוששות הכלכלית של רצועת עזה לאחר מלחמת חרבות ברזל. החלטה 2803 מאשרת גם את פריסת כוח הייצוב הבין-לאומי, שהינו כוח שמירת שלום רב-לאומי, ברצועת עזה. מועצת השלום גובשה כחלק מתוכנית שיקום רצועת עזה בתקופת המעבר, שתארך שנתיים ומטרתה לפקח על תהליך השיקום. תחילה היא הייתה אמורה לכלול קבוצה קטנה של מנהיגים, ותפקידה המקורי היה לפקח על הפסקת האש בעזה. אך בהמשך החליט טראמפ שהיא תפקח גם על סכסוכים נוספים בעולם. לדברי טראמפ, מטרתה בין היתר להוות תחליף זמני לאומות המאוחדות.

טראמפ הציג את רשימת המדינות השותפות במועצה ב-22 בינואר 2026, בפורום הכלכלי בדאבוס.

 רקע 
מלחמת חרבות ברזל החלה באוקטובר 2023 בעקבות טבח שבעה באוקטובר. ראש ממשלת בריטניה לשעבר, טוני בלייר, הציע בתחילה להעביר את רצועת עזה לניהול בין-לאומי באוגוסט 2025. נשיא ארצות הברית דונלד טראמפ הציג תוכנית דומה בסוף ספטמבר 2025, אשר התקבלה על ידי ממשלת ישראל וחמאס באוקטובר 2025. מועצת הביטחון של האומות המאוחדות אימצה את החלטה 2803 ב-17 בנובמבר 2025, המברכת על הקמת מועצת השלום.

 היסטוריה 
ב-12 באוקטובר 2025, יומיים לאחר כניסתו לתוקף של הסכם הפסקת האש בין ישראל לחמאס, נפגש טוני בלייר בירדן עם סגן נשיא הרשות הפלסטינית, חוסיין א-שייח', כדי לדון בשיקום רצועת עזה. באותו ערב הכריז טראמפ כי "המלחמה הסתיימה" וכי מועצת השלום והממשל הזמני יוקמו במהרה.

ב-13 באוקטובר 2025 כונסה בשארם א-שייח' במצרים פסגה בין-לאומית בנושא השלב הבא של תוכנית השלום, כולל עתיד הממשל של רצועת עזה.

ב-24 בנובמבר 2025 נפגש טוני בלייר עם ראש ממשלת ישראל בנימין נתניהו ועם סגן יו"ר הרשות הפלסטינית חוסיין א-שייח'.

בתחילת ינואר 2026 דווח כי ניקולאי מלאדנוב, המתאם המיוחד לשעבר של האו"ם לתהליך השלום במזרח התיכון, נבחר למנכ"ל מועצת השלום, ובעקבות זאת קיים פגישה עם סגן יו"ר הרשות הפלסטינית חוסיין א-שייח'.

ב-11 בינואר 2026 הכריז נשיא ארצות הברית דונלד טראמפ על האנשים שימנה למועצת השלום. חאזם קאסם, דובר חמאס, קרא לזרז את הקמת הוועדה הטכנוקרטית הפלסטינית.

בעקבות ההכרזה על תחילת השלב השני של הסכם הפסקת האש ב-14 בינואר 2026, שלחה ארצות הברית הזמנות למספר מדינות להצטרף למועצה. טקס החתימה וההרשמה למועצה התקיים בסיום פסגת הפורום הכלכלי העולמי ב-22 בינואר. הפגישה הראשונה של מועצת השלום התקיימה ב-19 בפברואר. בפגישה השתתפו נציגי 47 מדינות וארגונים בין-לאומיים. נציגים של נציבות האיחוד האירופי, יוון וקפריסין השתתפו  בה כמשקיפים.

 מבנה 
החלטת מועצת הביטחון 2083, המעניקה מנדט חוקי למועצת השלום, קבעה כי המועצה היא "ממשל מעבר בעל אישיות משפטית בין-לאומית", וכי היא "תקבע את המסגרת ותתאם את המימון לניהול ופיתוח מחדש של עזה", וכן "תפעל באופן התואם את עקרונות המשפט הבין-לאומי". המועצה מוסמכת להקים ועדה של טכנוקרטים פלסטינים לניהול הממשל היומיומי של רצועת עזה, וכוח שמירת שלום רב-לאומי זמני כדי להבטיח את יישום הסכם השלום.

מועצת השלום תפקח על "הוועדה הלאומית לניהול עזה" המורכבת מ-15 טכנוקרטים שיהיו אחראים על הניהול היומיומי של הרצועה.

במועצת השלום יכהנו 12 מנהיגי מדינות בדרג העליון. גוף נוסף שיפעל מתחת למועצת השלום ומעל לוועדה הלאומית לניהול עזה נקרא "המועצה המבצעת", ובה חברים בכירים מטורקיה, קטר, איחוד האמירויות ומצרים.

חברי מועצת השלום יתמקדו בקבלת ההחלטות גדולות כגון גיוס משאבים בין-לאומיים, תיאום בין מדינות, וקביעת המדיניות הרחבה לשיקום עזה ולקידום שלום. חברי המועצה המבצעת אמורים לפקח על ההוצאה לפועל של התוכנית ושל השיקום הרצועה על ידי הגורמים בשטח. הם אחראים על ניהול השירותים, חיזוק מוסדות אזרחיים, ותיאום יומיומי עם השלטון המקומי.

ניקולאי מלאדנוב, לשעבר שליח האו"ם לשלום במזרח התיכון ושר החוץ הבולגרי, מונה לנציג העליון של מועצת השלום. הוא יהיה אחראי לניהול רצועת עזה, על העברת הסמכויות ברצועה מידי חמאס לגוף הטכנוקרטי הפלסטיני שינהל את הרצועה, ועל יישום תוכניות שיקום הרצועה. הוא ישמש כצינור המקשר בין פאנל הטכנוקרטים הפלסטינים לבין מועצת השלום. תחתיו יעבוד צוות שיהיה אמון על הקשר עם הוועדה הטכנוקרטית.

בראש המועצה עומד טראמפ וחברים בה גם מזכיר המדינה של ארצות הברית מרקו רוביו, המתווכים האמריקנים סטיב ויטקוף וג'ארד קושנר, ראש ממשלת בריטניה לשעבר טוני בלייר שמילא תפקיד מרכזי בתהליך השלום בצפון אירלנד, אנשי העסקים האמריקנים מארק רואן ואג'אי בנגה ורוברט גבריאל, יועץ של טראמפ אשר משמש כסגן ראש המועצה לביטחון לאומי של ארצות הברית. לצד חברי מועצת השלום מונו שני יועצים שיהיו אחראים על הניהול היומיומי של פעולות המועצה: אריה לייטסטון וג'וש גרונבאום, שניהם חברים בצוותו של ויטקוף.

 המדינות המשתתפות 
טראמפ הזמין להצטרף למועצת השלום למעלה מ-60 מנהיגי מדינות.

מדינות שנענו להזמנה הן אוזבקיסטן, אינדונזיה, ארגנטינה, אזרבייג'ן, איחוד האמירויות, אלבניה, ארמניה, בולגריה, בחריין, בלארוס, הונגריה, וייטנאם, טורקיה, יוון, ירדן, ישראל, מונגוליה, מרוקו, מצרים, ערב הסעודית, פקיסטן, פרגוואי, קוסובו, קטר, קזחסטן, קמבודיה וקפריסין. 

בולגריה, הונגריה, יוון וקפריסין הן היחידות מחברות האיחוד האירופי שלא דחו את ההזמנה. איטליה, בריטניה, גרמניה, נורווגיה, ספרד, פולין, צרפת, ושוודיה דחו את ההזמנה. צרפת ציינה כי אמנת המועצה "חורגת מתוכנית העבודה שייעודה עזה. היא מעלה תהיות גדולות, במיוחד סביב כיבוד העקרונות והמבנה של האו"ם, שבשום פנים ואופן לא ניתן להטיל בהם ספק". עקב כך טראמפ איים במכסים על יינות צרפתיים אם צרפת לא תצטרף למועצת השלום. גם אירלנד הביעה חשש מכך שמדובר בניסיון להחליף את האו"ם. ראש ממשלת הממלכה המאוחדת קיר סטארמר הביע דאגה מכך שנשיא רוסיה ולדימיר פוטין ונשיא בלארוס אלכסנדר לוקשנקו, אשר אינם גורמים המחויבים לשלום, הוזמנו למועצה, והדגיש את מחויבותה של בריטניה לאו"ם. 
מספר מדינות שהוזמנו להשתתף במועצה, בהן רוסיה, הרפובליקה העממית של סין, הודו, אוסטרליה, ברזיל, שווייץ וקנדה, לא דחו באופן רשמי את ההצעה אך לא הצטרפו אליה.

רבות מהמדינות שהצטרפו למועצת השלום אינן דמוקרטיות ליברליות. נכון לאמצע פברואר 2026, שיעור הדמוקרטיות הליברליות במועצת השלום נמוך יותר משיעורן בעולם.

 אמנת מועצת השלום 
להזמנות למנהיגי העולם צורפה אמנה. במסמך לא היה אזכור של עזה ונכתב כי מועצת השלום היא ארגון בין-לאומי המבקש לקדם יציבות "באזורים המושפעים מסכסוך או מאוימים על ידו". החברוּת במועצת השלום תוגבל לשלוש שנים, אלא אם כן המדינה החבֵרה תשלם מיליארד דולר בשנה הראשונה לכניסת האמנה לתוקף, כדי לממן את פעילות המועצה. האמנה מעניקה לנשיא המועצה כוח משמעותי: נשיא המועצה הוא בעל הסמכות לצרף מדינות למועצה ולסלק ממנה מדינות, הוא מחזיק בזכות וטו על החלטות הוועד המנהל וסמכות בלעדית לפרק גופים משניים. האמנה מבטיחה לטראמפ כהונה בלתי מוגבלת כנשיא המועצה, שכן החלפתו יכולה להתרחש רק בעקבות התפטרות מרצון או נבצרות.

 המועצה המבצעת לעזה 
המועצה המבצעת לעזה היא הזרוע המבצעת של מועצת השלום. היא אמורה לתמוך בפעולות ממשלת הטכנוקרטים הפלסטינים. החברים בגוף זה כוללים, בין היתר, את ויטקוף וקושנר, טוני בלייר, עלי א-ד'וואדי מקטר, שר החוץ הטורקי הקאן פידאן, ראש המודיעין המצרי חסן רשאד, השרה רים אל-האשמי מאיחוד האמירויות, המיליארדר מרק רואן, שר החוץ וההגנה לשעבר של בולגריה ניקולאי מלאדנוב, איש העסקים הישראלי-קפריסאי יקיר גבאי והדיפלומטית ההולנדית סיחריד קאח, שהייתה השליחה הבכירה של האו"ם לסיוע לעזה.

קישורים חיצוניים

 LIVE: Inaugural Board of Peace Meeting | CBN News, 19 בפברואר 2026, בערוץ CBN News ברשת יוטיוב.

 הערות שוליים 

קטגוריה:תוכנית 21 הנקודות